На основу члана 22. став 4. Покрајинске скупштинске одлуке о буџету Аутономне покрајине Војводине за 2022. годину („Службени лист АПВ”, број 54/21 и 7/22-ребаланс), члана 5. Правилника о поступку и критеријумима за доделу средстава Покрајинског секретаријата за социјалну политику, демографију и равноправност полова удружењима грађана за област социјалне заштите и заштите лица са инвалидитетом, борачко-инвалидске заштите, друштвене бриге о деци и популаризације пронаталитетне политике у 2022. години („Службени лист АПВ”, број 20/22), Решења о покретању поступка јавног конкурса, број:139-401-5647/2022-01, а у вези с чланoм 38. Закона о удружењима („Службени гласник РС”, бр. 51/09, 99/11 – др. закон и 44/18 – др.закон), члана 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС”, број 16/18) и Одлуком о доношењу Програма демографског развоја Аутономне Покрајине Војводине са мерама за његово спровођење („Службени лист АПВ”, број 3/05), Покрајински секретаријат за социјалну политику, демографију и равноправност полова расписује

Ј А В Н И К О Н К У Р С

ЗА ФИНАНСИРАЊЕ ПРОГРАМА УДРУЖЕЊА ГРАЂАНА У ОБЛАСТИ СОЦИЈАЛНЕ ЗАШТИТЕ И ЗАШТИТЕ ЛИЦА СА ИНВАЛИДИТЕТОМ, БОРАЧКО-ИНВАЛИДСКЕ ЗАШТИТЕ, ДРУШТВЕНЕ БРИГЕ О ДЕЦИ И ПОПУЛАРИЗАЦИЈЕ ПРОНАТАЛИТЕТНЕ ПОЛИТИКЕ У 2022. ГОДИНИ

Покрајински секретаријат за социјалну политику, демографију и равноправност полова у складу с Покрајинском скупштинском одлуком о буџету Аутономне покрајине Војводине за 2021. годину и Финансијским планом Покрајинског секретаријата за социјалну политику, демографију и равноправност полова за 2022. годину, доделиће средства за финансирање, односно обезбедиће недостајући део средстава за финансирање програма од јавног интереса која реализују удружења грађана у области социјалне заштите и заштите лица са инвалидитетом, борачко-инвалидске заштите, друштвене бриге о деци и популаризације пронаталитетне политике у 2022. години, у укупном износу од 21.000.000,00 динара.

По овом јавном конкурсу, средства ће се доделити у складу са Правилником о поступку и критеријумима за доделу средстава Покрајинског секретаријата за социјалну политику, демографију и равноправност полова удружењима грађана за област социјалне заштите и заштите лица са инвалидитетом, борачко-инвалидске заштите, друштвене бриге о деци и популаризације пронаталитетне политике у 2022. години („Службени лист АПВ”, број 20/22).

Финансијске обавезе реализоваће се у складу с ликвидним могућностима буџета Аутономне покрајине Војводине за 2022. годину.

Корисници средстава дужни су да додељена средства утроше до 31. децембра 2022. године.

Предмет конкурса јесу финансирање реализације програма, односно обезбеђење недостајућег дела средстава за финансирање програма и програмских активности и неопходних функционалних расхода, које реализују удружења грађана у области социјалне заштите и заштите лица са инвалидитетом, борачко-инвалидске заштите, друштвене бриге о деци и популаризације пронаталитетне политике у 2022. години, у укупном износу од 21.000.000,00 динара.

Средства ће бити расподељена на следећи начин:

1. за област социјалне заштите и заштите лица са инвалидитетом – 8.000.000,00 динара;
2. за област друштвене бриге о деци и популаризације пронаталитетне политике – 5.000.000,00 динара;
3. за област борачко-инвалидске заштите – 8.000.000,00 динара.

Право учешћа на конкурсу имају удружења грађана уписана у регистар у надлежном органу за програмe који се реализују на територији Аутономне покрајине Војводине.

Удружења грађана могу конкурисати са једним пројектом, а висина тражених средстава не може бити већа од:

1. за област социјалне заштите и заштите лица са инвалидитетом – 500.000,00 динара;
2. за област друштвене бриге о деци и популаризације пронаталитетне политике – 400.000,00 динара;
3. за област борачко-инвалидске заштите – 400.000,00 динара.

На конкурсу не могу учествовати: физичка лица, индиректни корисници буџета Аутономне покрајине Војводине, привредни субјекти и други корисници чије је финансирање уређено актима које доноси или на која даје сагласност Скупштина Аутономне покрајине Војводине или Покрајинска влада.

Пријава на јавни конкурс подноси се у једном примерку, искључиво на обрасцу пријаве који се може преузети у Покрајинском секретаријату за социјалну политику, демографију и равноправност полова – Булевар Михајла Пупина број 16, III спрат, канцеларија 26 (тел.487-4400) као и на интернет страници наведеног секретаријата: [www.socijalnapolitika.vojvodina.gov.rs](http://www.socijalnapolitika.vojvodina.gov.rs)

Уз пријаву, подноси се следећа обавезна документација: фотокопија потврде о пореском идентификационом броју и фотокопија ОП обрасца (оверени потписи лица овлашћених за заступање), кратак историјат удружења, досадашња искуства на реализацији сличних програма.

Пријаве се подносе Покрајинском секретаријату за социјалну политику, демографију и равноправност полова, Булевар Михајла Пупина број 16, 21108 Нови Сад - путем поште, или лично у Писарници покрајинских органа управе, Булевар Михајла Пупина број 16, 21108 Нови Сад, сa назнаком – „За конкурс”.

Неблаговремене и непотпуне пријаве, пријаве које нису поднела овлашћена лица, пријаве које нису поднете на прописаном обрасцу, као и пријаве у којима се тражи износ већи од предвиђеног – неће се разматрати.

Конкурсна документација се не враћа.

Пријава на јавни конкурс подноси се у року од 15 дана од дана објављивања конкурса у „Службеном листу АПВ”, односно у дневном листу „Ало”и на сајту секретаријата [www.socijalnapolitika.vojvodina.gov.rs](http://www.socijalnapolitika.vojvodina.gov.rs)

Поступак јавног конкурса спроводи комисија коју образује покрајински секретар за социјалну политику, демографију и равноправност полова. Комисија процењује и вреднује програме удружења грађана доделом одговарајућег броја бодова, у складу са следећим критеријумима.

1. Према референцама програма за област у којој се реализује програм (укупно највише до 30 бодова):

* постојање јасно формулисаних циљева и циљне групе и повезаности циљева и активности, дужина трајања програма (до 10 бодова);
* број директних корисника програма (до 10 бодова);
* могућност развијања програма и његова одрживост (до 10 бодова).

1. Према циљевима који се постижу реализацијом програма (укупно највише до 40 бодова)

* допринос унапређивања стања у области у којој се програм спроводи (до 20 бодова)

1. за област социјалне заштите и заштите лица са инвалидитетом: допринос заштити и унапређивању социјално-економског и друштвеног положаја, рехабилитацији, социјализацији и превенцији искључености лица са инвалидитетом, лица у стању социјалне потребе и лица којима је потребна посебна друштвена подршка; побољшање приступачности и обезбеђивање адекватних услова за рад удружења како би се особама са инвалидитетом омогућило пуно и равноправно учешће у животу заједнице, подизање свести друштвене заједнице о особама са инвалидитетом.
2. за област борачко-инвалидске заштите: допринос заштити и унапређивању социјално-економског и друштвеног положаја, рехабилитацији и социјализацији чланова удружења бораца, ратних војних и цивилних инвалида рата, чланова породица палих бораца и умрлих ратних војних инвалида, као и допринос обележавању значајних датума и промоцију културно-историјског наслеђа, унапређење учешћа бораца, војних инвалида, цивилних инвалида рата и породица палих бораца у животу шире друштвене заједнице
3. за област друштвене бриге о деци и популаризацију пронаталитетне политике: допринос заштити деце, унапређивању дечјег стваралаштва, побољшању услова за задовољење основних потреба деце и бригу о породици, подстицању рађања деце и унапређивању демографског развоја и популационе политике.

* допринос унапређивању положаја циљне групе (до 20 бодова)

1. Према економичности буџета, усклађености буџета с планираним активностима и постојању суфинансирања програма из других извора (укупно највише до 30 бодова):

* процена економичности буџета програма и усклађености буџета с планираним активностима (до 10 бодова);
* висина тражених средстава у поређењу са укупним обимом средстава јавног конкурса (до 10 бодова);
* степен обезбеђености сопствених средстава или средстава из других извора (до 10 бодова).

Применом наведених критеријума, Комисија сачињава прелиминарну листу вредновања и рангирања пријава на јавни конкурс у року који не може бити дужи од 60 дана од дана истека рока за подношење пријава. Прелиминарна листа вредновања и рангирања пријава објављује се на интернет страници Покрајинског секретаријата за социјалну политику, демографију и равноправност полова и учесници конкурса имају право увида у поднете пријаве и приложену документацију у року од три дана од дана њиховог објављивања и право приговора на исту у року од осам дана од дана њеног објављивања.

Одлуку о приговору учесника јавног конкурса доноси комисија, у року од 15 дана од дана његовог пријема.

О додели и висини средстава, одлучује решењем које је коначно покрајински секретар за социјалну политику, демографију и равноправност полова, у складу с ликвидним могућностима буџета Аутономне покрајине Војводине, у року од 30 дана од дана објављивања прелиминарне листе вредновања и рангирања пријава удружења грађана на јавни конкурс на интернет страници Покрајинског секретаријата за социјалну политику, демографију и равноправност полова.

У случају да удружење грађана којем су одобрена средства одустане од реализације пројекта, покрајински секретар ће, на основу листе вредновања и рангирања донети решење о додели нерасподељених средстава.

Решење о додели средстава објављује се на интернет страници Покрајинског секретаријата за социјалну политику, демографију и равноправност полова www.socijalnapolitika.vojvodina.gov.rs

Додатне информације можете добити путем телефона 021/487-44-00 од 8 до 16 часова.

ПОКРАЈИНСКИ СЕКРЕТАРИЈАТ ЗА СОЦИЈАЛНУ ПОЛИТИКУ, ДЕМОГРАФИЈУ И РАВНОПРАВНОСТ ПОЛОВА

Број: 139-401-5648/2022-01

Дана: 11. мај 2022. године

ПОКРАЈИНСКИ СЕКРЕТАР

Предраг Вулетић